For anden gang på kort tid demonstrerede nordjyske forældre søndag for bedre forhold i daginstitutionerne.

Vi kender det fra folkeskolen. Én lærer må maksimalt stå alene med 28 børn. Sådanne regler vil flere politikere og i særdeleshed forældre gerne have i vuggestuer og børnehaver. Tre børn pr. voksen i vuggerstuerne og seks børn pr. voksen i børnehaverne er de gyldne tal, som mange kæmper for. - Vi synes, det er rigtig vigtigt, at have fokus på at de gode pædagoger, vi har i børnehaverne, at de løber simpelthen for stærkt, og det går ud over vores børn, fortæller Søren Knutsen, der var blandt de 100 forældre, der søndag var mødt op for at demonstrere. - Når jeg henter hver dag i børnehaven, så er der for få voksne både på stuerne og på legepladsen. Det er for voldsomme krav, vi stiller til dem, fortæller han. Minimumsnormeringerne deler vandene politisk. Nogle mener, det er en god idé, mens andre mener, at problemerne skal løses på andre måder. Ingen af de nordjyske borgmestre mener, at minimumsnormeringerne er den rigtige løsning. Det kan du læse meget mere om HER.